  Майя Бывальцева 24-тӥ гудырикошконэ Ижкарысь Калыкъёслэн эшъяськон юртазы но Пичи Пургаысь Лулчеберетъя юртын удмурт суредасьлы Екатерина Мензариповалы юрттон вылысь ӟечлэсьтон концертъёс ортчизы. Вань люкам коньдон шугадӟонэ шедем егит кышномуртэз эмъяны мыноз. «Радъясьёслэн (нош со Алёна Тимерхановалэн валтэмез улсын удмурт эстрадаысь артистъёс), дурбасьтыны лыктэм учкисьёс юрттэмен 59 сюрс 300 манет люканы быгатӥмы», — ивортэмын «ВКонтакте» вотэсысь Пичи Пургаысь лулчеберетъя юртлэн группаяз. Ижкарын концертэ пыриськемъёс пӧлын вал Геннадий Кузнецов, «Айкай» театр но мукетъёсыз. «Тау вань артистъёслы но учкисьёслы Катюшалы сыӵе секыт вакытаз юрттыны куронлы вазиськемзы понна», — гожтӥз Екатериналэн кузпалыз Вячеслав Мензарипов «ВКонтакте» вотэсысь бамаз. Тодэ вайытом, 12-тӥ гудырикошконэ егит кышномурт сюрес вылын шудтэм учыре шедьыса туж секыт сӧсырмиз. Екатеринаез Пичи Пургаысь эмъяськонние интыязы, отын сое комае пыртӥзы. Нош 19-тӥ гудырикошконэ кузпалыз Ижкаре 1 номеро элькун эмъяськонние выжтӥзы шуыса ивортӥз. Али Екатериналэн тазалыкез секыт ке но, со ачиз шока ни, вераське. «» группаын Вячеслав ивортэмъя, кыказ ик пыдъёсаз операция лэсьтӥзы ни, но матысь дыре эшшо кулэ луоз на. Тегъёс: Мерлык Ижкар Удмуртия ПичиПурга кырӟан суредасьёс  